Púðurveldin

Púðurveldin er heiti sem bandarísku sagnfræðingarnir Marshall G. S. Hodgson og William H. McNeill bjuggu til yfir íslömsku stórveldin Mógúlveldið, Safavídaríkið og Tyrkjaveldi, á blómaskeiði þeirra frá 16. öld til 18. aldar. Þetta voru með stærstu og stöðugustu ríkjum heims á árnýöld og ríktu yfir svæði sem náði frá Mið-Evrópu í norðri að Norður-Afríku í suðri, og að Bengal og Arakan í austri. Hodgson og McNeill röktu velgengni þessara ríkja til þess að þau tóku snemma að nota byssupúður í hernaði, bæði fallbyssur og handskotvopn. Þessi nýjung átti þátt í að skapa stöðug miðstýrð konungsríki, þar sem verslun, listir og menning blómstruðu.

Tilgáta þeirra Hodgsons og McNeill hefur verið gagnrýnd frá ýmsum hliðum, meðal annars þeirri að notkun skotvopna virðist ekki hafa verið forsenda uppgangs þessara ríkja. Safavídar héldu til dæmis áfram að notast aðallega við eggvopn í hernaði fram á 18. öld. Aðrar skýringar gætu til dæmis verið samruni ríkis og trúarbragða. Hugtakið er samt enn víða í notkun.

 Tilvísanir 

Flokkur:Mógúlveldið
Flokkur:Safavídaríkið
Flokkur:Tyrkjaveldi